Broj: 711-I-08-P-205-20/21-08-11

Zagreb, 18. prosinca 2020.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković, Tončice Božić i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Manuela Markovića, zamjenika općinskog načelnika Općine Sveti Ivan Žabno do 31. kolovoza 2020.g.**, pokrenutom Odlukom Povjerenstva broj: 711-I-1251-P-205/20-02-11 od 11. rujna 2020.g., na 108. sjednici, održanoj dana 18. prosinca 2020.g., donosi sljedeću:

**ODLUKU**

1. **Obavljanjem poslova direktora trgovačkog društva OPĆINSKO KOMUNALNO PODUZEĆE PARK d.o.o. u razdoblju dvanaest mjeseci nakon prestanka obnašanja dužnosti zamjenika općinskog načelnika Općine Sveti Ivan Žabno i to od 1. rujna 2020.g. do dana donošenja predmetne Odluke, dužnosnik** **Manuel Marković, zamjenik općinskog načelnika Općine Sveti Ivan Žabno do 31. kolovoza 2020.g., počinio je povredu članka 14. stavka 1. ZSSI-a, u vezi sa člankom 20. stavkom 3. ZSSI-a.**
2. **Za povredu ZSSI-a, opisanu pod točkom I. izreke ove Odluke, dužnosniku Manuelu Markoviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 2 mjeseca te će se izvršiti u 2 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**
3. **Poziva se dužnosnik Manuel Marković da bez odgađanja razriješi situaciju povrede odredbi ZSSI-a opisanu u točki I. izreke ove Odluke.**

Obrazloženje

Povjerenstvo je na 97. sjednici, održanoj 11. rujna 2020., na temelju članka 39. stavka 2. ZSSI-a, na osobni zahtjev dužnosnika pokrenulo postupak radi utvrđivanja je li dužnosnik Manuel Marković, zamjenik općinskog načelnika Općine Sveti Ivan Žabno, bio u povredi članka 14. stavka 1. ZSSI-a, u vezi s člankom 20. stavkom 3. ZSSI-a, a koja proizlazi iz obavljanja poslova direktora trgovačkog društva OPĆINSKO KOMUNALNO PODUZEĆE PARK d.o.o. za vrijeme obnašanja dužnosti zamjenika općinskog načelnika Općine Sveti Ivan Žabno, odnosno u razdoblju dvanaest mjeseci nakon prestanka obnašanja navedene dužnosti.

Dužnosnik je 25. rujna 2020.g. dostavio očitovanje na Odluku o pokretanju postupka, koje je u ulaznoj pošti Povjerenstva zaprimljeno pod brojem 711-U-3459-P-205/20-03-2. Dužnosnik u očitovanju navodi kako je trgovačko društvo Općinsko komunalno poduzeće PARK d.o.o., čiji je jedini osnivač Općina Sveti Ivan Žabno i koje je osnovano radi obavljanja komunalnih djelatnosti na području Općine Sveti Ivan Žabno, ostalo bez jedinog člana uprave - direktora koji je iznenada preminuo. Stoga je Skupština društva Općinskog komunalnog poduzeća PARK d.o.o. objavila dana 21. srpnja 2020.g. javni natječaj za izbor kandidata za člana Uprave – direktora. Dužnosnik je od stručne službe Općine Sveti Ivan Žabno zatražio da utvrdi može li biti direktor navedenog trgovačkog društva te mu je pročelnica Jedinstvenog upravnog odjela Općine Sveti Ivan Žabno dala očitovanje da zamjenik općinskog načelnika za vrijeme obnašanja dužnosti ne može biti član upravnog tijela trgovačkog društva u vlasništvu jedinice lokalne samouprave, ali sukladno članku 90. Zakona o lokalnim izborima zamjenik općinskog načelnika koji za vrijeme obnašanja dužnosti prihvati nespojivu dužnost mora podnijeti ostavku u roku 8 dana od dana prihvaćanja nespojive dužnosti i tada zamjeniku općinskog načelnika mandat prestaje sukladno članku 93. stavku I, te da se prestanak mandata iz članka 93. Zakona o lokalnim izborima ne smatra prestankom obnašanja dužnosti na koji bi se primjenjivale odredbe Zakona o sprečavanju sukoba interesa budući da će dužnosnik dati ostavku da bi mogao obavljati nespojivu dužnost. Dužnosnik je po očitovanju pročelnice Jedinstvenog upravnog odjela zaključio kako nema zapreke po niti jednom važećem zakonu u Republici Hrvatskoj da se javi na raspisani natječaj za člana uprave - direktora.

Dužnosnik dalje navodi da je, budući da je ispunjavao sve tražene uvjete, podnio prijavu na objavljeni javni natječaj za izbor kandidata za člana Uprave - direktora trgovačkog društva Općinsko komunalno poduzeće PARK d.o.o. Na javni natječaj pristigla je samo njegova prijava, koja je bila pravodobna i potpuna, te je Odlukom Skupštine društva imenovan za člana Uprave - direktora trgovačkog društva Općinsko komunalno poduzeće PARK d.o.o., s početkom mandata 1. rujna 2020.g.

Daljnje upute pročelnice bile su da dužnosnik podnese ostavku na dužnost zamjenika općinskog načelnika te je dužnosnik tako i postupio, a s trgovačkim društvom Općinsko komunalno poduzeće PARK d.o.o. sklopio je ugovor o radu te je prijavljen na osiguranje.

Dana 2. rujna 2020.g. saznao je da postoji mogućnost da je prekršio odredbe Zakona o sprečavanju sukoba interesa te se obratio Povjerenstvu traženjem, povodom kojeg je pokrenut predmetni postupak.

Nakon pokretanja predmetnog postupka, u predmetu je zaprimljen dopis Ministarstva pravosuđa i uprave, KLASA: 023-01/20-01/373, URBROJ: 514-U-05-02-01/5-20-2 od 21. rujna 2020.g. U dopisu se navodi kako su zaprimili dopis pročelnice Jedinstvenog upravnog odjela Općine Sveti Ivan Žabno u svezi sukoba interesa zamjenika općinskog načelnika Općine Sveti Ivan Žabno. U dopisu je navedeno da je zamjenik općinskog načelnika Općine Sveti Ivan Žabno Manuel Marković u skladu s člankom 90. Zakona o lokalnim izborima („Narodne novine11, broj 144/12, 121/16, 98/19 i 42/20) podnio ostavku na svoju dužnost iz razloga što je imenovan članom Uprave-direktorom trgovačkog društva Općinsko komunalno poduzeće PARK d.o.o., koje je u potpunom vlasništvu Općine Sveti Ivan Žabno. S tim u vezi, zatraženo je mišljenje smatra li se ostavka imenovanog zamjenika općinskog načelnika prestankom dužnosti u smislu članka 20. Zakona o sprječavanju sukoba interesa („Narodne novine11, broj 26/11, 12/12, 126/12, 57/15 i 98/19) te nalazi li se taj zamjenik općinskog načelnika u sukobu interesa.

U očitovanju Ministarstva navodi se kako problematika iz predmetnog dopisa nije u djelokrugu Ministarstva. Naime, suština problematike iz zaprimljenog dopisa odnosi se na pitanje tumačenja primjene odredbi Zakona o sprječavanju sukoba interesa, za čiju provedbu, dakle i tumačenje, je ovlašteno Povjerenstvo za odlučivanje o sukobu interesa te se Ministarstvo predmetnim dopisom od 15. listopada obraća Povjerenstvu. Dopis je zaprimljen u predmet u kojem je već pokrenut predmetni postupak u vezi navedenih okolnosti.

Međutim, Ministarstvo pravosuđa i uprave se u okviru propisa iz svog djelokruga, vezano uz predmetnu problematiku osvrnulo na pitanje nespojivosti dužnosti župana, gradonačelnika, općinskog načelnika te njihovih zamjenika zaključujući kako je dužnost zamjenika općinskog načelnika nespojiva s obnašanjem dužnosti Člana upravnih tijela trgovačkog društva u vlasništvu te općine. Obzirom da je Općinsko komunalno poduzeće PARK d.o.o. u potpunom vlasništvu Općine Sveti Ivan Žabno, u konkretnom slučaju radi se o nespojivim dužnostima.

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da je Manuel Marković obnašao dužnost zamjenika općinskog načelnika Općine Sveti Ivan Žabno od 8. lipnja 2017.g. do 31. kolovoza 2020.g. Stoga je i Manuel Marković, povodom obnašanja navedene dužnosti, obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. navedenog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo je u predmetnom postupku izvršilo uvid u podatke Sudskog registra Trgovačkog suda u Bjelovaru te je utvrđeno kako je pod MBS: 010048351 upisano trgovačko društvo OPĆINSKO KOMUNALNO PODUZEĆE PARK d.o.o., OIB: 32777395651. Jedini osnivač navedenog društva je Općina Sveti Ivan Žabno.

Na traženje Povjerenstva, trgovačko društvo OPĆINSKO KOMUNALNO PODUZEĆE PARK d.o.o. je dana 19. studenog 2020.g. dostavilo očitovanje u kojem se navodi kako je osoba ovlaštena za zastupanje trgovačkog društva od 1. siječnja 2006.g. do 15. srpnja 2020.g. bio Mirko Čusek, a čije zastupanje je prekinuto njegovom smrću. Dana 20. srpnja 2020. godine, Odlukom općinskog načelnika Općine Sveti Ivan Žabno koja je jedini osnivač trgovačkog društva Općinskog komunalnog poduzeća PARK d.o.o. za privremenu vršiteljicu dužnosti Uprave - direktora trgovačkog društva Općinskog komunalnog poduzeća PARK d.o.o. imenovana je Blanka Drožđek Ivezić, a čije je ovlaštenje za samostalno i pojedinačno zastupanje započelo 20. srpnja 2020. godine, te je bilo određeno da traje do imenovanja Uprave - direktora, a najkasnije do 20. listopada 2020.g. Upis promjene člana uprave proveden je u sudskom registru dana 31. srpnja 2020.g. Dana 21. srpnja 2020.g. održana je izvanredna sjednica Skupštine društva Općinskog komunalnog poduzeća PARK d.o.o. na kojoj je utvrđen tekst javnog natječaja za izbor kandidata za člana Uprave - direktora te je isti dan izvršena objava javnog natječaja. Na 7. sjednici Skupštine društva održanoj dana 25. kolovoza 2020.g. Skupština društva imenovala je za člana Uprave - direktora Općinskog komunalnog poduzeća PARK d.o.o. Manuela Markovića, čiji mandat je počeo 1. rujna 2020.g. Provedba upisa o imenovanju Manuela Markovića za člana Uprave - direktora nije provedena u sudskom registru zbog saznanja o možebitnom sukobu interesa, a o čemu je zatraženo očitovanje Povjerenstva.

U očitovanju društva se zaključno navodi kako je prva promjena osobe ovlaštene za zastupanje u 2020.g. nastala dana 20. srpnja 2020.g. kada je odlukom osnivača Općinskog komunalnog poduzeća PARK d.o.o. za privremenu vršiteljicu dužnosti Uprave - direktora imenovana Blanka Drožđek Ivezić, a druga promjena osobe ovlaštene za zastupanje nastala je dana 1. rujna 2020. godine kada je odlukom Skupštine društva temeljem provedenog javnog natječaja za člana Uprave - direktora imenovan Manuel Marković, a čija dužnost još uvijek traje.

Slijedom svega navedenog, Povjerenstvo je iz gore navedenog utvrdilo kako je Manuel Marković, zamjenik općinskog načelnika Općine Sveti Ivan Žabno do 31. kolovoza 2020.g., u razdoblju dvanaest mjeseci nakon prestanka obnašanja dužnosti zamjenika općinskog načelnika Općine Sveti Ivan Žabno, odnosno od 1. rujna 2020.g. do dana donošenja predmetne Odluke, obavljao poslove direktora trgovačkog društva OPĆINSKO KOMUNALNO PODUZEĆE PARK d.o.o., čime je počinio povredu članka 14. stavka 1. ZSSI-a u vezi s člankom 20. stavkom 3. ZSSI-a te je odlučeno kao u točki I. izreke ove Odluke.

U odnosu na nespojivost dužnosti iz članka 89. Zakona o lokalnim izborima, Povjerenstvo napominje kako zabrane iz članka 14. ZSSI-a nisu od utjecaja na nedopuštenost obnašanja nespojivih dužnosti u smislu članka 89. Zakona o lokalnim izborima. Naime, posljedica povrede obnašanja nespojivih dužnosti u smislu navedene odredbe Zakona o lokalnim izborima propisana je u članku 90. istog Zakona. U slučaju obnašanja nespojivih dužnosti, mandat dužnosniku prestaje po sili Zakona, dok s druge strane, zbog povrede članka 14. ZSSI-a, mandat dužnosniku ne prestaje po sili Zakona, već Povjerenstvo pokreće postupak radi utvrđivanja sukoba interesa u kojem dužnosniku može izreći tim Zakonom propisane sankcije.

Člankom 42. ZSSI-a propisane sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da je zabrana iz članka 14. ZSSI-a propisana beziznimno te ne predstavlja očito laki oblik kršenja odredbi navedenog Zakona.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Kao okolnost koja ublažava težinu povrede odredbi ZSSI-a te upućuju na potrebu izricanja niže sankcije, Povjerenstvo je ocijenilo okolnost da se dužnosnik sam obratio Povjerenstvu u vezi predmetne situacije. Međutim, obzirom da se dužnosnik Povjerenstvu obratio post festum, odnosno nakon što je već bio u povredi (iako je člankom 6. stavkom 1. ZSSI-a propisana obveza dužnosnika da pravovremeno zatraži mišljenje Povjerenstva s ciljem izbjegavanja povrede Zakona), kao primjerena sankcija utvrđuje se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u iznosu od 2.000,00 kn, koja će trajati 2 mjeseca te će se izvršiti u 2 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Obzirom da se dužnosnik Manuel Marković u trenutku donošenja predmetne Odluke i dalje nalazi u povredi članka 14. stavka 1. u vezi s člankom 20. stavkom 3. ZSSI-a ZSSI-a, Povjerenstvo je odlučilo kao u točki III. izreke ove odluke.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Manuel Marović, osobnom dostavom
2. Objava na internetskoj stranici Povjerenstva
3. Pismohrana